CELEX: 62001CJ0436
Traktatbrud
direktiv 98/81/EF
manglende gennemførelse inden for den fastsatte frist

Dommens præmisser
1 Ved stævning indleveret til Domstolens Justitskontor den 12. november 2001 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Kongeriget Belgien har tilsidesat sine forpligtelser i henhold til Rådets direktiv 98/81/EF af 26. oktober 1998 om ændring af direktiv 90/219/EØF om indesluttet anvendelse af genetisk modificerede mikroorganismer (EFT L 330, s. 13, herefter »direktivet«), idet det ikke inden for den fastsatte frist har sat alle de love og administrative bestemmelser i kraft, der er nødvendige for at efterkomme direktivet, eller i hvert fald ikke har underrettet Kommissionen herom.
2 Direktivets artikel 2, stk. 1, bestemmer, at medlemsstaterne skal sætte de nødvendige love og administrative bestemmelser i kraft for at efterkomme direktivet senest 18 måneder efter dets ikrafttrædelse, og at de straks skal underrette Kommissionen herom. Direktivet trådte i kraft den 5. december 1998.
3 Ifølge direktivets artikel 2, stk. 2, skal medlemsstaterne meddele Kommissionen teksten til de vigtigste nationale retsforskrifter, som de udsteder på det område, der er omfattet af direktivet.
4 Efter Kommissionens opfattelse var direktivet ikke blevet gennemført i belgisk ret inden for den fastsatte frist, hvorfor den indledte traktatbrudsproceduren. Efter at Kommissionen i en åbningsskrivelse havde anmodet Kongeriget Belgien om at fremkomme med sine bemærkninger, fremsatte den den 17. januar 2001 en begrundet udtalelse, hvori den opfordrede medlemsstaten til at træffe de nødvendige foranstaltninger for at efterkomme direktivet inden for en frist på to måneder fra meddelelsen af udtalelsen.
5 Da de oplysninger, de belgiske myndigheder fremsendte, viste, at gennemførelsen af direktivet i belgisk ret ikke var afsluttet, besluttede Kommissionen at anlægge nærværende sag.
6 Den belgiske regering har ikke bestridt, at den ikke har gennemført direktivet inden for den fastsatte frist, men har gjort gældende, at gennemførelsesproceduren snart vil blive afsluttet. Hovedstadsregionen Bruxelles har allerede endeligt vedtaget bekendtgørelsen til gennemførelse af direktivet. Regionen Vallonien og regionen Flandern vil hurtigst muligt ved hjælp af de nødvendige foranstaltninger gennemføre direktivet fuldstændigt.
7 Hertil bemærkes, at det følger af fast retspraksis, at spørgsmålet om, hvorvidt der foreligger traktatbrud, skal vurderes på baggrund af forholdene i medlemsstaten, som de var ved udløbet af fristen i den begrundede udtalelse (jf. bl.a. dom af 11.9.2001, sag C-71/99, Kommissionen mod Tyskland, Sml. I, s. 5811, præmis 29, og af 11.10.2001, sag C-110/00, Kommissionen mod Østrig, Sml. I, s. 7545, præmis 13).
8 I denne sag har gennemførelsen af direktivet ikke fundet sted inden for den i den begrundede udtalelse fastsatte frist. Kommissionens påstand må derfor tages til følge.
9 Som følge heraf må det fastslås, at Kongeriget Belgien har tilsidesat sine forpligtelser i henhold til direktivet, idet det ikke inden for den fastsatte frist har sat de love og administrative bestemmelser i kraft, der er nødvendige for at efterkomme direktivet.
Afgørelse om sagsomkostninger
Sagens omkostninger
10 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Kongeriget Belgien tilpligtes at betale sagens omkostninger, og Kongeriget Belgien har tabt sagen, bør det pålægges det at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Anden Afdeling)
1) Kongeriget Belgien har tilsidesat sine forpligtelser i henhold til Rådets direktiv 98/81/EF af 26. oktober 1998 om ændring af direktiv 90/219/EØF om indesluttet anvendelse af genetisk modificerede mikroorganismer, idet det ikke inden for den fastsatte frist har sat de love og administrative bestemmelser i kraft, der er nødvendige for at efterkomme direktivet.
2) Kongeriget Belgien betaler sagens omkostninger.